**OBRAZLOŽENJE OPĆEG DIJELA FINANCIJSKOG PLANA SREDIŠNJE AGENCIJE ZA 2023. GODINU**

Središnja agencija za financiranje i ugovaranje programa i projekata Europske unije (Agencija) je osnovana 2007. godine i posluje kao proračunski korisnik glave 25 unutar razdjela 061 Ministarstvo regionalnoga razvoja i fondova Europske unije. U registru korisnika proračuna Agenciji je dodijeljena oznaka 43255.

Financijski plan Agencije sastoji se od prihoda i rashoda iskazanih u Prilogu 1. Opći dio financijskog plana u dijelu Sažetak računa prihoda i rashoda.

Neutrošeni, a preneseni prihodi iz prethodne godine (2022.) iznose 1.953.331,13 EUR i odnose se na uplaćene prihode vezane uz twinning projekte čija se provedba nastavila tijekom 2023. godine. Također, ukupno neiskorišteni prihodi u kategoriji Vlastitih prihoda na kraju 2023. godine iznose 1.066.121,03 EUR te se prenose u 2024. godinu i nastavljaju se koristiti za potrebe provedbe twinning projekata.

Tijekom 2023. godine Agencija je u tri navrata izvršavala izmjene u izvornom Financijskom planu donesenom krajem 2022. godine. Ukupno je Financijski plan izmijenjen tijekom godine na način da je umanjen za 2.309.000 EUR odnosno 13,31 %. Od izvorno planiranih 17.350.000 EUR na rashodovnoj strani na kraju godine je plan iznosio 15.041.000 EUR.

Na kraju 2023. godine ukupno izvršenje Financijskog plana na rashodovnoj strani iznosi 96,54%, a na prihodovnoj strani iznosi 94,20 %. U Prilogu I. je vidljivo da ukoliko bi se usporedile prihodovne i rashodovne strane izvršenja 2022. i 2023. godine vidljivo je povećanje na obje strane otprilike u iznosu od 20%.

U odnosu na 2022. godinu Agencija je tijekom 2023. uvećala brojno stanje za 33 zaposlenika (sa 377 zaposlenih na 31.12.2022. godine na 411 zaposlenih na 31.12.2023. godine). Osim povećanja broja zaposlenih otprilike za 9%, uvećani su rashodi vezani uz isplate plaća i drugih materijalnih prava zaposlenika kroz uvećanje osnovice za obračun plaće te uvećanje iznosa za isplatu materijalnih prava (iznosi regresa, božićnice). Osim uvećanja rashoda za zaposlenike, na rashodovnoj strani valja istaknuti povećanje poslovnog prostora u kojem posluje Agencija. Naime od 1. srpnja je Agencija proširila zakup prostora za dodatnih 922 m2 te je ukupni zakupljeni prostor uvećan sa dotadašnjih gotovo 6.000 m2 na sadašnjih preko 7.000 m2 (od 1. siječnja 2024. je preuzeto dodatnih 272 m2 te sadašnji prostor u zakupu iznosi oko 7.185 m2).

Ukoliko bismo uspoređivali razine izvršenja po svim razredima rashodovne strane, vidljivo je da je izvršenje na Rashodima poslovanja 96,77% (razred 3), a Rashodima za nabavu nefinancijske imovine (razred 4) izvršenje iznosi 88,40%.

Detaljnijom analizom rashoda (Prilog II. Posebni dio), vidljivo je da je ukupno neutrošeno preostalo preko 520.000 EUR. Od neutrošenog iznosa glavnina je iskazana na skupini 31 Rashodi za zaposlene (oko 273.000 EUR) uslijed manjeg priljeva dodatnih zaposlenika u odnosu na očekivano povećanje broja zaposlenih. Valja istaknuti kako je krajem 2023. godine natječaj za dodatno zapošljavanje 68 djelatnika bio u završnoj fazi te su dolasci novih zaposlenika najavljeni za početak siječnja i veljače 2024. godine. Od preostalih rashoda može se istaknuti ostatak od oko 155.000 EUR na skupini 32 Materijalni rashodi uslijed nešto manjeg angažmana vanjskih stručnjaka u odnosu na planirane iznose.

Izvršenje po izvoru 31 Vlastiti prihodi uvelike odražava stvarno stanje iskorištenih sredstava po twinning projektima, a uslijed nemogućnosti ažuriranja planskih vrijednosti, izvršenje po pojedinim projektima iskazuje iskorištenost veću od plana.

Izvorni plan za 2024. godinu iznosi 19.035.000 EUR i veći je od tekućeg plana na kraju 2023. godine za gotovo 4 milijuna EUR odnosno za preko 26%. Kao glavni razlog uvećanja plana u 2024. valja istaknuti pretpostavku da je pripremljen na bazi povećanja broja djelatnika u Agenciji na 550 zaposlenih sa sadašnjih 411 (povećanje za 139 djelatnika odnosno za preko 33%).